На основу члана 4. став 5. тачка 2) Закона o комуналним делатностима („Службени гласник РС”, бр. 88/11 и 104/16) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС и 44/14),

Влада доноси

УРЕДБУ

О НАЧИНУ И УСЛОВИМА ЗА ОТПОЧИЊАЊЕ ОБАВЉАЊА

КОМУНАЛНИХ ДЕЛАТНОСТИ

Предмет уредбе

Члан 1.

Овом уредбом уређују се садржина, начин и услови за отпочињање обављања комуналних делатности и посебно се уређује: стручна оспособљеност кадрова и технички капацитет које морају да испуне вршиоци комуналних делатности за обављање одређене комуналне делатности, ако то није уређено другим прописима.

Примена уредбе

Члан 2.

Одредбе ове уредбе примењују се на следеће комуналне делатности: градски и приградски превоз путника у делу који обухвата јавни линијски превоз путничким бродом, скелом и чамцем за привредне сврхе; управљање гробљима и сахрањивање; погребна делатност; обезбеђивање јавног осветљења; димничарске услуге и делатност зоохигијене.

Захтев за проверу испуњености услова за отпочињање

обављања комуналних делатности

Члан 3.

Јавно предузеће, привредно друштво, предузетник или други привредни субјект (у даљем тексту: подносилац захтева), подноси захтев за проверу испуњености услова за отпочињање обављања комуналних делатности министарству надлежном за послове комуналних делатности.

Захтев из става 1. овог члана подноси се за сваку комуналну делатност појединачно.

Захтев из става 1. овог члана садржи:

1. пословно име подносиоца захтева;
2. седиште подносиоца захтева;
3. извод о регистрованим подацима из надлежног регистра;
4. порески идентификациони број подносиоца захтева;
5. назив комуналнe делатности на коју се захтев односи.

Подносилац захтева подноси захтев за проверу испуњености услова за отпочињање обављања комуналних делатности министарству надлежном за послове комуналних делатности пре доношења одлуке скупштине јединице локалне самоуправе о поверавању обављања комуналне делатности.

Члан 4.

Захтев за проверу испуњености услова за отпочињање обављања комуналних делатности, поред документације којом се доказује испуњеност посебних услова прописаних за сваку комуналну делатност, обавезно треба да садржи оригинал или копију оверену у складу са прописом којим се уређује овера потписа, рукописа и преписа следећих докумената:

1. оснивачког акта;
2. општег акта којим је утврђена систематизација радних места, односно извода из тог акта у делу који се односи на обављање комуналне делатности;
3. уверења надлежног пореског органа којим се потврђује да су измирене све пореске обавезе и обавезе по основу доприноса;
4. акта надлежног органа којим се потврђује да законски заступник подносиоца захтева није правноснажно осуђиван за кривично дело које га чини недостојним или неподобним за обављање комуналне делатности;
5. доказа о одговарајућем броју стручно оспособљених кадрова појединачно за сваку комуналну делатност у складу са овом уредбом;
6. доказа у погледу техничког капацитета појединачно за сваку комуналну делатност у складу са овом уредбом;
7. доказа о уплати републичке административне таксе за издавање решења.

Подносилац захтева одговарајући број стручно оспособљених кадрова доказује достављањем копије оверене у складу са прописом којим се уређује овера потписа, рукописа и преписа следећих докумената:

1. уговора о раду;
2. дипломе, односно друге документације (уверење, сведочанство);
3. сертификата, лиценци и друге документације којом се доказује испуњеност посебних услова прописаних за сваку комуналну делатност;
4. дозвола одговарајуће категорије за управљање машинама и возилима.

Подносилац захтева опремљеност у погледу техничког капацитета доказује достављањем копије оверене у складу са прописом којим се уређује овера потписа, рукописа и преписа следећих докумената:

1. доказа о поседовању опреме прописане овом уредбом (саобраћајна дозвола, уговор о куповини, уговор о лизингу, уговор о закупу закљученог на најмање 12 месеци и други уговори и пописна листа);
2. доказа о правном основу за коришћење простора намењеног обављању комуналне делатности;
3. доказа о исправности опреме прописане овом уредбом (гарантни лист, доказ о обављеном техничком прегледу, атест и др).

За подносица захтева за проверу испуњености услова за отпочињање обављања комуналних делатности, који поред комуналне делатности за коју подноси захтев, обавља још једну или више комуналних делатности, проверава се испуњеност услова за отпочињање обављања комуналне делатности, узимајући у обзир укупан потенцијал расположивих кадровских и техничких капацитета за све комуналне делатности.

Минимални услови које морају да испуне вршиоци комуналних делатности за отпочињање обављања комуналне делатности градски и приградски превоз путника

Члан 5.

Подносилац захтева за проверу испуњености услова за отпочињање обављања комуналне делатности градски и приградски превоз путника у делу који обухвата јавни линијски превоз бродом, скелом и чамцем за привредне сврхе мора да има запослен одговарајући број чланова посаде за та пловила у складу са прописом којим се уређује најмањи број чланова посаде за безбедну пловидбу које морају имати бродови и друга пловила трговачке морнарице.

Члан 6.

Подносилац захтева за проверу испуњености услова за отпочињање обављања комуналне делатности градски и приградски превоз путника у делу који обухвата јавни линијски превоз бродом или скелом мора да има најмање један регистрован брод или скелу о чему доставља следеће доказе:

1) одобрење за обављање делатности возара унутрашње пловидбе издато у складу са законом којим се уређује трговачка пловидба;

2) опремљеност у погледу техничког капацитета:

(1) као доказ права својине: извод из уписника бродова унутрашње пловидбе и важеће бродско сведочанство;

(2) као доказ о праву закупа: копија уговора уз извод из уписника бродова унутрашње пловидбе и важеће бродско сведочанство;

(3) као доказ о праву употребе целог брода или скеле на одређено време: копија уговора уз извод из уписника бродова унутрашње пловидбе и важеће бродско сведочанство;

3) полису осигурања у складу са законом о обавезном осигурању у саобраћају.

Подносилац захтева за проверу испуњености услова за отпочињање обављања комуналне делатности градски и приградски превоз путника у делу који обухвата јавни линијски чамцем за привредне сврхе неопходно је да има најмање један чамац регистрован за привредне сврхе о чему доставља следеће доказе:

1) опремљеност у погледу техничког капацитета:

(1) као доказ права својине: бродско сведочанство, односно пловидбену дозволу;

(2) као доказ о праву закупа: копија уговора уз бродско сведочанство, односно пловидбену дозволу;

2) полису осигурања у складу са законом о обавезном осигурању у саобраћају.

Минимални услови које морају да испуне вршиоци комуналних делатности за отпочињање обављања комуналне делатности управљање гробљима и сахрањивање

Члан 7.

Подносилац захтева за проверу испуњености услова за отпочињање обављања комуналне делатности управљање гробљима и сахрањивање мора да има минималну стручну оспособљеност кадрова, и то:

|  |  |  |  |  |  |
| --- | --- | --- | --- | --- | --- |
| Ред.  број | Стручна оспособљеност кадрова | Површина гробља у ha | | | |
| до 5 ha | од 5 ha  до 10 ha | од 10 ha  до 20 ha | преко 20 ha |
| 1. | Високо образовање одговарајуће струке | 0 | 1 | 2 | 3 |
| 2. | Средње образовање у трогодишњем и четворогодишњем трајању | 3 | 3 | 5 | 8 |
| 3. | Основно образовање | 2 | 5 | 10 | 10 |

Под одговарајућом струком за запослена лица са високим образовањем у смислу обављања послова комуналне делатности управљање гробљима и сахрањивање подразумева се стечено високо образовање на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, из техничке, природне или друштвене научне области, односно стечено високо образовање првог степена студија у обиму од најмање 180 ЕСПБ бодова, односно на основним студијама у трајању до три године, из техничке, природне или друштвене научне области.

Члан 8.

Подносилац захтева за проверу испуњености услова за отпочињање обављања комуналне делатности управљање гробљима и сахрањивање мора да има најмање једног запосленог дипломираног правника.

Одредба из става 1. овог члана не примењује се на подносиоца захтева за проверу испуњености услова за комуналну делатност управљање гробљима и сахрањивање за гробља површине мање од 5 ha.

Члан 9.

Подносилац захтева за проверу испуњености услова за отпочињање обављања комуналне делатности управљање гробљима и сахрањивање мора да има минимални технички капацитет, и то:

|  |  |  |  |  |  |
| --- | --- | --- | --- | --- | --- |
| Ред.  број | Технички капацитет | Површина гробља у ha | | | |
| до 5 ha | од 5 ha  до 10 ha | од 10 ha до 20 ha | преко 20 ha |
| 1. | Рачунар са програмом за вођење евиденције о гробним местима и сахранама | 1 | 2 | 2 | 3 |
| 2. | Радна машина за одржавање гробља | 1 | 2 | 2 | 3 |
| 3. | Колица или возило за превоз покојника унутар гробља | 2 | 2 | 3 | 3 |
| 4. | Колица за цвеће | 2 | 3 | 3 | 4 |
| 5. | Косилица за траву | 2 | 3 | 3 | 4 |

Минимални услови које морају да испуне вршиоци комуналних делатности за отпочињање обављања комуналне делатности за погребну делатност

Члан 10.

Подносилац захтева за проверу испуњености услова за отпочињање обављања комуналне делатности погребна делатност мора да има најмање пет запослених без обзира на степен образовања.

Члан 11.

Подносилац захтева за проверу испуњености услова за отпочињање обављања комуналне делатности погребна делатност мора да има минимални технички капацитет:

|  |  |  |
| --- | --- | --- |
| Ред.  број | Технички капацитет | Количина |
| 1. | Број атестираних возила за превоз покојника која су регистрована на подносиоце захтева | 2 |
| 2. | Просторија за пословно-изложбени простор | 15 m2 |
| 3. | Просторија за смештај покојника (расхладнa коморa у власништву или уговор о закупу расхладне коморе) | за најмање  три покојника |
| 4. | Просторија за припремање покојника за погреб | 10 m2 |
| 5. | Магацински простор | 20 m2 |
| 6. | Обезбеђен паркинг простор за атестирана возила | 30 m2 |

Члан 12.

Просторије из члана 11. ове уредбе морају бити искључиво на територији јединице локалне самоуправе на чијој територији је регистровано седиште подносиоца захтева за проверу испуњености услова за отпочињање обављања комуналне делатности.

Минимални услови које морају да испуне вршиоци комуналних делатности за отпочињање обављања комуналне делатности отпочињање обављања комуналне делатности обезбеђивање јавног осветљења

Члан 13.

Подносилац захтева за проверу испуњености услова за отпочињање обављања комуналне делатности обезбеђивање јавног осветљења мора да има минималну стручну оспособљеност кадрова, и то:

|  |  |  |  |  |  |
| --- | --- | --- | --- | --- | --- |
| Ред.  број | Стручна оспособљеност кадрова | Број стубова јавног осветљења | | | |
| до 5.000 | од 5.000  до 30.000 | од 30.000  до 50.000 | преко 50.000 |
| 1. | Високо образовање – електротехничке струке | 1 | 1 | 2 | 5 |
| 2. | Високо образовање -дипломирани инжењер информатике | 0 | 0 | 1 | 1 |
| 3. | Високо образовање -дипломирани правник | 0 | 0 | 0 | 1 |
| 4. | Високо образовање -дипломирани економиста | 0 | 1 | 2 | 3 |
| 5. | Високо образовање - грађевинске струке | 0 | 0 | 1 | 1 |
| 6. | Средње образовање у трогодишњем трајању (електромонтер или електроинсталатер) | 1 | 2 | 3 | 10 |
| 7. | Средње образовање у трогодишњем или четворогодишњем трајању и возачка дозвола Ц категорије | 1 | 1 | 2 | 4 |
| 8. | Средње образовање у трогодишњем трајању (бравар) | 0 | 1 | 1 | 3 |
| 9. | Основно образовање | 2 | 2 | 2 | 4 |

Под одговарајућом струком за запослена лица са високим образовањем у смислу обављања послова комуналне делатности обезбеђивање јавног осветљења подразумева се стечено високо образовање на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, из техничке или друштвене научне области (ред. бр. 2, 3. и 4. из табеле овог члана).

Под одговарајућом струком за запослена лица са високим образовањем у смислу обављања послова комуналне делатности обезбеђивање јавног осветљења подразумева се стечено високо образовање на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, из техничке научне области, односно стечено високо образовање првог степена студија у обиму од најмање 180 ЕСПБ бодова, односно на основним студијама у трајању до три године, из техничке научне области (ред. бр. 1. и 5. из табеле овог члана).

Члан 14.

Подносилац захтева за проверу испуњености услова за отпочињање обављања комуналне делатности обезбеђивање јавног осветљења мора да има минимални технички капацитет, и то:

|  |  |  |  |  |  |
| --- | --- | --- | --- | --- | --- |
| Ред.  број | Технички капацитет | Број стубова јавног осветљења | | | |
| до 5.000 | од 5.000  до 30.000 | од 30.000  до 50.000 | преко 50.000 |
| 1. | Хидраулична платформа | 1 | 1 | 2 | 4 |
| 2. | Хидраулична дизалица до 10 t/m висине | 0 | 0 | 0 | 1 |
| 3. | Мерна кола | 0 | 0 | 1 | 1 |
| 4. | Кипер путар | 0 | 0 | 1 | 2 |
| 5. | Теретно пикап или теренско возило | 1 | 1 | 2 | 3 |
| 6. | Приколица за превоз стубова | 0 | 0 | 1 | 1 |
| 7. | Приколица за обезбеђења радова на путу | 1 | 1 | 1 | 2 |
| 8. | Унивеш машина | 0 | 0 | 1 | 2 |
| 9. | Агрегат | 0 | 0 | 1 | 2 |
| 10. | Компресор | 0 | 0 | 1 | 2 |

Минимални услови које морају да испуне вршиоци комуналних делатности за отпочињање обављања комуналне делатности димничарске услуге

Члан 15.

Подносилац захтева за проверу испуњености услова за отпочињање обављања комуналне делатности димничарске услуге мора да има минималну стручну оспособљеност кадрова, и то:

|  |  |  |  |  |  |  |  |
| --- | --- | --- | --- | --- | --- | --- | --- |
| Ред.  број | Стручна оспособљеност кадрова | Број корисника комуналне услуге | | | | | |
| до 3.000 | од  3.000  до 10.000 | од 10.000 до 30.000 | од 30.000 до 60.000 | од 60.000 до 90.000 | преко 90.000 |
| 1. | Високо образовање -дипломирани инжењер машинства или грађевине | 1 | 1 | 1 | 0 | 0 | 0 |
| 2. | Високо образовање -дипломирани инжењер машинства | 0 | 0 | 0 | 1 | 1 | 1 |
| 3. | Високо образовање -дипломирани инжењер грађевине | 0 | 0 | 0 | 1 | 1 | 1 |
| 4. | Високо образовање -дипломирани инжењер хемије или технологије или екологије | 0 | 0 | 0 | 0 | 1 | 1 |
| 5. | Високо образовање -дипломирани инжењер машинства са лиценцом 430 | 0 | 0 | 0 | 0 | 1 | 1 |
| 6. | Високо образовање -дипломирани инжењер са лиценцом 381 | 0 | 0 | 0 | 1 | 1 | 1 |
| 7. | Високо образовање -дипломирани инжењер са лиценцом енергетског менаџера | 0 | 0 | 0 | 0 | 0 | 1 |
| 8. | Основно или средње образовање у трогодишњем или четворогодишњем трајању и минимум једна година искуства у димничарским пословима | 2 | 3 | 4 | 4+1  на сваких додатних 3.000 корисника | 14+1  на сваких додатних 2.000 корисника | 25+1  на сваких додатних 2.000 корисника |

Под корисницима димничарских услуга у смислу обављања послова комуналне делатности димничарске услуге подразумевају се власници или корисници зграда, кућа, станова, пословних простора, објеката и постројења у којима се налази ложишни, димоводни или вентилациони уређај или канал.

Члан 16.

Подносилац захтева за проверу испуњености услова за отпочињање обављања комуналне делатности димничарске услуге мора да има минимални технички капацитет по броју корисника комуналне услуге, и то:

|  |  |  |  |  |  |  |  |
| --- | --- | --- | --- | --- | --- | --- | --- |
| Ред. број | Технички капацитет | Број корисника комуналне услуге | | | | | |
| до 3.000 | од 3.000 до10.000 | од 10.000  до 30.000 | од 30.000  до 60.000 | од 60.000  до 90.000 | преко 90.000 |
| 1. | Комплет основног димничарског алата и опреме | 1 | 1 | 2 | 4 | 9 | 15 |
| 2. | Циркулациона пумпа | 1 | 1 | 1 | 3 | 5 | 7 |
| 3. | Високопритисна пумпа | 1 | 1 | 2 | 5 | 10 | 15 |
| 4. | Камера за снимање унутрашњости димоводних објеката са видео записом | 1 | 1 | 1 | 2 | 3 | 5 |
| 5. | Камера за снимање унутрашњости вентилационих канала са видеозаписом | 1 | 1 | 1 | 2 | 3 | 5 |
| 6. | Опрема за испитивање непропусности димњака | 1 | 1 | 1 | 1 | 0 | 0 |
| 7. | Акредитована лабораторија за испитивање непропусности димоводних система | 0 | 0 | 0 | 0 | 1 | 1 |
| 8. | Усисивач за индустрију јачи од 1500 W | 0 | 0 | 1 | 2 | 3 | 5 |
| 9. | Уређај за механичко уклањање наслага у цевима | 0 | 0 | 1 | 1 | 2 | 2 |
| 10. | Ротациона сајла за скидање смоле у димњацима | 1 | 1 | 1 | 2 | 3 | 4 |
| 11. | Робот за чишење вентилационих канала са видеозаписом | 0 | 0 | 0 | 0 | 1 | 2 |
| 12. | Инструмент за мерење емисија и степена корисности | 1 | 1 | 1 | 2 | 3 | 5 |
| 13. | Инструмент за утврђивање димног броја | 1 | 1 | 1 | 2 | 3 | 5 |
| 14. | Рачунар са програмом за вођење евиденције о димоводним системима и ложишним уређајима | 0 | 1 | 1 | 1 | 1 | 2 |
| 15. | Рачунар са програмом за вођење евиденције о вентилационим каналима и уређајима | 0 | 1 | 1 | 1 | 1 | 2 |
| 16. | Возило за транспорт радника и алата | 1 | 1 | 2 | 3 | 7 | 12+1 возило на сваких додатних 10.000 корисника |
| 17. | Површина пословног простора у m2 | 20 | 30 | 40 | 40+3m2 на сваких додатних 3.000 корисника | 70+3m2 на сваких додатних 2.000 корисника | 115+3m2 на сваких додатних 2.000 корисника |

Под комплетом основног димничарског алата и опреме у смислу ове уредбе подразумева се: димничарска легитимација, димничарска сајла (штосер), ручна четка, продорна сајла (ђилда), кугла на канапу, водилица, шиљасти пробијач, метална канта и лопатица, мердевине, мали усисивач за ложишта у домаћинствима, димничарске четке различитих димензија, бушилица са наставцима, димничарско огледало, димничарска торбица, батеријска лампа, димничарски кључеви, ситан ручни алат, уређај за очитавање угљенмоноксида у просторији и ендоскопска камера за дијагностику стања вентилационих канала и уређаја.

Члан 17.

Подносилац захтева за проверу испуњености услова за отпочињање обављања комуналне делатности димничарске услуге мора да има полису осигурања из комуналне делатности у износу од:

1) 3.000.000 динара (три милиона динара) до 30.000 корисника;

2) 10.000.000 динара (десет милиона динара) преко 30.000 корисника.

Рок за акредитовање лабораторије за испитивање непропусности димоводних система је шест месеци од почетка обављања комуналне делатности димничарске услуге.

Члан 18.

Димничар мора да има димничарску легитимацију коју је дужан да покаже кориснику комуналне услуге пре започињања обављања послова.

Димничарску легитимацију издаје вршилац комуналне делатности димничарске услуге.

Димничар у смислу ове уредбе је лице са средњим димничарским образовањем или лице са основним или средњим образовањем у трогодишњем или четворогодишњем трајању и додатном радном обуком на радном месту где се обављају послови димничара у привредном друштву које се бави димничарском делатности у трајању од најмање једне године.

Минимални услови које морају да испуне вршиоци комуналних делатности за отпочињање обављања комуналне делатности делатност зоохигијене

Члан 19.

Подносилац захтева за проверу испуњености услова за отпочињање обављања комуналне делатности зоохигијене у погледу стручне оспособљености кадрова мора да има најмање:

|  |  |  |  |  |
| --- | --- | --- | --- | --- |
| Ред.  број | Стручна оспособљеност кадрова | Број запослених | Образовање | |
| 1. | Др вет./Спец. др вет./ Струк. вет./Спец. струк. вет./Струк. маст. вет - високо образовање | 1 | Стечено високо образовање из научне области ветеринарске науке на интегрисаним академским студијама, специјалистичким академским студијама, специјалистичким струковним студијама, мастер струковним студијама, односно на основним студијама у трајању од најмање четири године или специјалистичким студијама на факултету и додатну радну обуку на радном месту за поступање са животињама, односно за поступање са споредним производима животињског порекла. | |
| 2. | Средње образовање - ветеринарски  техничар | 2 | Стечено средње образовање у четворогодишњем трајању и додатну радну обуку на радном месту за поступање са животињама, односно за поступање са споредним производима животињског порекла. |
| з. | Средње образовање  у трогодишњем или четворогодишњем трајању | 2 | Стечено средње образовање у трогодишњем или четворогодишњем трајању и додатну радну обуку на радном месту за поступање са животињама, односно за поступање са споредним производима животињског порекла. |
| 4. | Основно образовање | 4 | Основно образовање и додатну радну обуку на радном месту за поступање са животињама, односно за поступање са споредним производима животињског порекла. |

Додатна радна обука за поступање са животињама, односно за поступање са споредним производима животињског порекла, у смислу ове уредбе, јесте радна обука на радном месту где се обављају послови комуналне делатности зоохигијене, у трајању од најмање шест месеци. Додатна радна обука није обавезна за лица која на радном месту обављају административне послове.

Члан 20.

Подносилац захтева за проверу испуњености услова за отпочињање обављања комуналне делатности зоохигијене на територији јединице локалне самоуправе, уз захтев доставља и:

1) доказ о власништву прихватилишта за напуштене животиње које се налази на територији те јединице локалне самоуправе или на територији суседне локалне самоуправе, која искључиво припада истом епизоотиолошком подручју или

2) уговор о збрињавању ухваћених, напуштених и изгубљених животиња са прихватилиштем за напуштене животиње које се налази на тој територији јединице локалне самоуправе или на територији суседне локалне самоуправе, која искључиво припада истом епизоотиолошком подручју.

Збрињавање ухваћених, напуштених и изгубљених животиња спроводи се према програму контроле и смањења популације напуштених паса и мачака надлежног ограна јединице локалне самоуправе.

Прихватилиште за напуштене животиње мора да буде одговарајућег капацитета у складу са програмом из става 2. овог члана и да испуњава услове у погледу простора, просторија и опреме у складу са посебним прописом којим се уређују услови које морају да испуњавају прихватилишта и пансиони за животиње, као и да је уписано у регистар објеката, у складу са законом којим се уређује ветеринарство.

Члан 21.

Подносилац захтева за проверу испуњености услова за отпочињање обављања комуналне делатности зоохигијене уз захтев доставља и доказ о власништву, односно уговор о закупу или лизингу, за најмање једно:

1) возило за транспорт животиња у складу са посебним прописом којим се уређују услови које морају да испуњавају прихватилишта и пансиони за животиње;

2) возило за вршење послова дезинфекције, дезинсекције и дератизације (ДДД), са одговарајућим монтажно/демонтажним апаратом за запрашивање комараца;

3) возило за транспорт споредних производа животињског порекла.

Члан 22.

Подносилац захтева за проверу испуњености услова за отпочињање обављања комуналне делатности зоохигијене за послове нешкодљивог уклањања и транспорта лешева животиња са јавних површина и објеката за узгој, држање, дресуру, излагање, одржавање такмичења или промет животиња до објеката за сакупљање, прераду или уништавање споредних производа животињског порекла на начин који не представља ризик по животну средину, људе и животиње, мора да испуњава услове прописане законом којим се уређује ветеринарство и услове прописане посебним прописом.

Завршнa одредбa

Члан 23.

Ова уредба ступа на снагу осмог дана од дана објављивања у „Службеном гласнику Републике Србијеˮ.

05 Број: 110-1384/2018

У Београду, 14. фебруара 2018. године

В Л А Д А

ПРЕДСЕДНИК

Ана Брнабић, с.р.